कदें-कदें ओह् अपने आपै गी इक ओपरे, सुनसान ते निर्जन टापू च पुज्जे दा दिखदे न ते एह् अह्सास उनें गी सुख दिन्दा ऐ जे अखीर उनें गी कंढा मिली गेआ ऐ, कनारा थ्होई गेआ ऐ, पर उस्सैलै इक टेकरी दे पिच्छूं दा इक विशाल दूत जां देह् अपने खूनी पंजे खलारे दे उनें गी अपनी भेठा हाम्बदी-हाम्बदी औन्दी लभदी ऐ, कोल, कोल होर कोल। दूतै दे बड्डे-बड्डे दन्द उनें गी दौं तलोआरें दा अह्सास करान्दे न तां ओह् करलाई पौन्दे न... अक्खां खो’लदे न तां एल.सी. आली फाइल उनें गी अपने सामने खु’ल्ली दी पेदी लभदी ऐ ते पैन्न खबरै कुसलै दा हिट्ठ डिग्गी पेदा हुन्दा ऐ। थक्के-त्रुट्टे ते हारे दे ओह् तरकालें घर परतोन्दे न त अपने गै लोकें कोला ओह् मूंह् छपैलदे फिरदे न। जेकर कुसै कन्ने आमना-सामना होई गै जा तां ओह् अपनी नजर हेठ करी लैन्दे न ते बचो-बची दे सरिस्ते करन लगी पौन्दे न। कोई चाह् दा कप्प उन्दे अग्गें टकाई जन्दा ऐ तां पी लैन्दे न नेई तां चुप्पचाप बैठे रौहङन।